AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Tai, kad Rusija pastaruoju metu suintensyvino brutalų agresijos karą prieš Ukrainą, patvirtina, kad ji pasiryžusi pažeisti pagrindines Ukrainos teises į nepriklausomybę, suverenitetą ir teritorinį vientisumą tarptautiniu mastu pripažintų sienų ribose ir sunaikinti jos, kaip valstybės, gyvybingumą. Ukrainos žmonių narsa, drąsa ir ryžtas ginti savo šalį nusipelno visapusiškos pagarbos ir dėkingumo.

Vadovaudamosi Europos komandos principu, ES, jos valstybės narės ir Europos finansų įstaigos nuo Rusijos agresijos karo pradžios skyrė 19,7 mlrd. EUR Ukrainos ekonominiam, socialiniam ir finansiniam atsparumui užtikrinti. Ši suma apima paramą iš Sąjungos biudžeto (12,4 mlrd. EUR), įskaitant makrofinansinę pagalbą, Europos investicijų banko ir Europos rekonstrukcijos ir plėtros banko paramą, visiškai arba iš dalies garantuojamą ES biudžeto lėšomis, taip pat papildomą valstybių narių finansinę paramą (7,3 mlrd. EUR).

Nuo 2014 m. iš ES biudžeto, visų pirma pagal Europos kaimynystės priemonę ir Kaimynystės, vystomojo ir tarptautinio bendradarbiavimo priemonę, Ukrainai teikiama visapusiška parama reformoms ir investicijoms. Nuo Rusijos agresijos karo pradžios ši parama buvo teikiama kaip pagalba ekstremaliosios situacijos atveju ir vis dažniau skiriama sugadintai ir (arba) sunaikintai nacionalinei ir savivaldybių infrastruktūrai ir būstui atkurti. Labai svarbu toliau teikti šią paramą ir ją papildyti parama pagal MFP+ priemonę, be kita ko, reformoms, susijusioms su Ukrainos integracijos į Europą procesu.

Be to, Taryba nusprendė skirti 3,1 mlrd. EUR vertės pagalbos priemonių Ukrainos ginkluotosioms pajėgoms remti pagal Europos taikos priemonę ir 0,1 mlrd. EUR – karinės pagalbos misijai Ukrainai remti ir šios misijos bendrosioms išlaidoms, susijusioms pirmiausia su 15 000 karių mokymu, padengti. ES ir jos valstybės narės per ES civilinės saugos mechanizmą taip pat suteikė precedento neturinčią pagalbą ekstremaliosios situacijos atveju – tai didžiausia skubios pagalbos operacija nuo mechanizmo sukūrimo – ir perdavė Ukrainai bei regionui milijonus skubios pagalbos reikmenų.

Rusijos vykdomo agresijos karo žala Ukrainos ekonomikai, piliečiams ir įmonėms yra milžiniška. Tarptautinis valiutos fondas prognozuoja, kad trumpuoju laikotarpiu iki šių metų pabaigos realioji Ukrainos ekonomika gali susitraukti net 35 proc. Infliacija sparčiai auga ir dėl prekių trūkumo, su tiekimu susijusių logistikos iššūkių ir vyriausybės poreikių finansavimo kuriant pinigus iki 2022 m. pabaigos turėtų pasiekti 30 proc.

Numatoma, kad dėl Rusijos vykdomo karo trumpalaikiai Ukrainos finansavimo poreikiai 2023 m. bus labai dideli. Remiantis naujausiais Ukrainos valdžios institucijų skaičiavimais, gautais bendradarbiaujant su Tarptautiniu valiutos fondu, 2023 m. kas mėnesį nuolat trūks 3–4 mlrd. EUR. Trumpuoju laikotarpiu Ukrainos finansavimo poreikiai ir toliau išliks dideli, kad ji galėtų vykdyti esmines valstybės funkcijas, užtikrinti makroekonominį stabilumą ir atkurti ypatingos svarbos infrastruktūros objektus, sunaikintus per Rusijos vykdomą karą. Todėl labai svarbu kuo greičiau sutelkti naują paramą.